**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete ***2019. január 17-én 14 órakor*** (Budapest, XX., Kossuth Lajos tér 1., I. em. 63-64.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Bada-Gémesi Emese, Csaszny Márton, Fekete Katalin, Fekete László, Kaiser György, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára, Völgyesi Krisztián.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket. Megállapítja, hogy 18 képviselő van jelen az ülésteremben, az ülés határozatképes. Javaslatot tesz az ülés napirendi pontjaira. Kéri a következő előterjesztés napirendre vételét:

*/Nemes László 1408-kor elhagyja az üléstermet/*

***14. napirend:*** „Javaslat együttműködési megállapodás megkötésére a Budapest XX. kerület, Zodony u. 2. szám alatti Sporttelepen létesítendő öltözőblokk megépítése érdekében”

Tárgyalta: Egészségügyi és Sportbizottság

Pénzügyi Bizottság

Előterjesztés hiányában a „Fellebbezések” című napirendet nem tárgyalják. Kiegészítésként elmondja, hogy a meghívó szerinti 5. napirendi pontot „Javaslat a 2019. évi fővárosi forrásmegosztás véleményezésére” című előterjesztést valamennyi bizottság, a 9. napirendi pontot, „Javaslat Pesterzsébet Önkormányzatának Szociális Foglalkoztatója és Budapest Főváros XX. kerület Pesterzsébeti Polgármesteri Hivatal közötti feladatmegosztására” című előterjesztést a Szociális bizottság is megtárgyalta.

Kiosztásra került 15. sorszámmal Komoróczy László képviselő által benyújtott, több képviselő által aláírt, a 2018. évi CXVI. törvény alkalmazása ellen készült előterjesztés. Ennek napirendre vétele külön szavazást igényel.

Megállapítja, hogy a napirendre vonatkozóan más javaslat nem hangzik el.

Szabados Ákos: Szavazásra teszi fel 15. sorszámmal a „Javaslat a 2018. évi CXVI. törvény alkalmazása ellen” című előterjesztés napirendre történő felvételének elfogadását.

Megállapítja, hogy a jelenlévő 17 képviselő 8 igen 7 nem 0 tartózkodással elutasítja.

*/Az ülésteremben jelen vannak, de nem szavaznak Bada-Gémesi Emese és Somodi Klára./*

Szavazásra teszi fel 14. sorszámmal a „Javaslat együttműködési megállapodás megkötésére a Budapest XX. kerület, Zodony u. 2. szám alatti Sporttelepen létesítendő öltözőblokk megépítése érdekében” című előterjesztés napirendre történő felvételének elfogadását.

Megállapítja, hogy a jelenlévő 16 képviselő 13 igen 3 nem 0 tartózkodással elfogadja azt.

*/Az ülésteremben jelen van, de nem szavaz Völgyesi Krisztián./*

Szavazásra teszi fel a „Fellebbezések” című előterjesztés napirendről történő levételének elfogadását.

Megállapítja, hogy a jelenlévő 16 képviselő 13 igen 3 nem 0 tartózkodással elfogadja azt.

*/Az ülésteremben jelen van, de nem szavaz Völgyesi Krisztián./*

Szavazásra teszi fel az egész módosított napirend elfogadását.

Megállapítja, hogy a jelenlévő 16 képviselő 13 igen 3 nem 0 tartózkodással elfogadja azt.

*/Az ülésteremben jelen van, de nem szavaz Völgyesi Krisztián./*

**001/2019. (I. 17.) Ök. sz. határozat**

a Képviselő-testület

*I. a 2019. január 17-ei ülésén az alábbi napirendi pontokat tárgyalja:*

Beszámoló a két ülés között eltelt időszak munkájáról

Javaslat a nemzetiségi önkormányzatokkal kötött együttműködési megállapodások felülvizsgálatára

1. Javaslat a Bp. XX. kerület (Mártírok útja – Kakastó utca közti kertvárosias lakóterület, a 170187/87 és 195025/10 hrsz-ú ingatlanok, valamint egyes önkormányzati igények vonatkozásában) a Kerületi Építési Szabályzat módosításának jóváhagyására
2. Javaslat a 2019. évi fővárosi forrásmegosztás véleményezésére

Javaslat a Bp. XX. Kossuth L. u. 66. szám alatti (172405/0/A/3 hrsz) ingatlan hasznosítása érdekében lefolytatott pályázati eljárások eredményének megállapítására

Javaslat a Bp. XX. Kossuth L. u. 63. szám alatti (172392 hrsz) ingatlan hasznosítása érdekében lefolytatott pályázati eljárás eredményének megállapítására

Javaslat a Bp. XX. Török Flóris u. 154/C. - Klapka u. 50, Török Flóris u. 156. - Székelyhíd u. 7. és Székelyhíd u. 5. szám alatti ingatlanok hasznosítása érdekében lefolytatott pályázati eljárás eredményének megállapítására

Javaslat Pesterzsébet Önkormányzatának Szociális Foglalkoztatója és Budapest Főváros XX. kerület Pesterzsébeti Polgármesteri Hivatal Városgazdálkodási Osztály közötti feladatmegosztásra

Beszámoló a kerület környezetvédelmi helyzetéről (2018. második félév)

Javaslat a személyes gondoskodást nyújtó gyermekjóléti ellátásokról, azok igénybevételéről, valamint a fizetendő térítési díjakról szóló önkormányzati rendelet módosítására

Javaslat az általános iskolák felvételi körzettervezetének véleményezésére

Javaslat együttműködési megállapodás megkötésére a Budapest XX. kerület, Zodony u. 2. szám alatti Sporttelepen létesítendő öltözőblokk megépítése érdekében

1. Bizottságok beszámolói, tagcserék, kérdések, bejelentések, interpellációk

*II. a 2019. január 17-ei ülésén az alábbi napirendi pontot nem tárgyalja:*

* Fellebbezések

Felelős: Szabados Ákos polgármester

Határidő: azonnal

*/Nemes László 1411-kor visszatér az ülésterembe/*

Szabados Ákos: Az ülés vezetését a „Beszámoló a két ülés között eltelt időszak munkájáról” című előterjesztés megtárgyalása idejére átadja Kovács Eszter alpolgármester részére.

Kovács Eszter: Az ülés vezetését átveszi.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

**Tisztelt Képviselő-testület!**

**December 2. és 22. között**

rendeztük meg az Advent Pesterzsébeten rendezvénysorozatot, melynek keretén belül naponta szabadtéri programokkal szórakoztattuk az érdeklődőket a Kossuth Lajos téren.

**A négy adventi vasárnap (december 2., 9., 16. és 22.) este**

a helyi egyházakkal közösen gyújtottuk meg Pesterzsébet adventi koszorúján a gyertyákat.

Az adventi programsorozatot **december 22-én** a Kaláka együttes ünnepi koncertjével zártuk.

**December 12-én**

a Kapitánypusztai melegedőben adtunk át karácsonyi csomagokat a hajléktalanoknak.

**December 15-én**

a Nagycsaládosok karácsonyán betlehemes műsorra és ajándékcsomagokkal kedveskedtünk a meghívottaknak.

**December 17-én**

10 helyi vállalkozó vehette át a Pesterzsébet Aranykezű mestere címet

**Január 4-én**

az ExperiDance Együttes Ezeregyév c. műsorával köszöntöttük az újévet.

**Pénzügyi-számviteli jellegű információk**

Számlák egyenlege 2019. január 15-én:

Költségvetési számla egyenlege: 1.767.283E Ft,

A bérlakás értékesítési számla egyenlege: 299.588E Ft,

Egyéb helyiség, telek értékesítési számla egyenlege: 467.442E Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

**Közbeszerzéssel kapcsolatos információk:**

Az **„Építési, vegyes és zöldhulladék összegyűjtése, elszállítása, hivatalos hulladék ártalmatlanító helyen történő elhelyezése”** tárgyú közbeszerzési eljárásban az ajánlattételi határidőre egy ajánlattevő nyújtott be ajánlatot, az eljárás lefolytatása folyamatban van.

A **„Civil Ház tető tartószerkezetének felújítása”** tárgyú közbeszerzési eljárásban nyertes ajánlattevő a BHB 2000 Kft. lett, a szerződés aláírása folyamatban van.

A **„Pöltenberg utca (Vörösmarty u. - Török Flóris u. közötti szakaszának) felújítása II.”** tárgyú közbeszerzési eljárásban az ajánlattételi határidőre négy ajánlattevő nyújtott be ajánlatot, az eljárás lefolytatása folyamatban van.

A **„Kamerarendszer bővítése”** tárgyú közbeszerzési eljárásban az adásvételi szerződés aláírásra került Budapest Főváros XX. kerület Pesterzsébet Önkormányzata és a Multi Alarm Zrt. között.

A **„Bp. XX. ker. Baross u. - Topánka u. kereszteződésében zöldfelület és fedett buszmegálló létesítése”** tárgyú beszerzési eljárásban a vállalkozási szerződés aláírásra került Budapest Főváros XX. kerület Pesterzsébet Önkormányzata és a Magic Trade Kft. között (azzal, hogy a területből a nyertes Vállalkozó 120 nm-t szabadon hagy pavilonok későbbi kialakítása céljára).

**Tájékoztatom a Tisztelt Képviselő-testületet:**

1./ A Budapest XX. Kende Kanuth u. 55. fsz. 1. sz. alatti, magántulajdonban lévő lakás 2018. november 28. napján történt tűzeset miatt lakhatatlanná vált. Tulajdonos kérelme alapján az életveszély elhárítás céljára fenntartott Budapest XX. Igló u. 6. III/1. sz. alatti lakást 2018. december 14. napján birtokba adtuk a károsult részére egy év határozott időtartamra.

2./ A Képviselő-testület 159/2018. (VI.14.) Ök. számú határozatával felkérte a polgármestert, hogy kezdeményezze a Belügyminisztériumnál, hogy a 1818/2016 (XII.22.) Kormány határozattal a Pesterzsébeti gyalogos- és kerékpároshíd megvalósítása érdekében biztosított bruttó 1 milliárd forint összegű támogatást más beruházási, felújítási célra használhassa fel az Önkormányzat.

Tájékoztatom a Tisztelt Képviselő-testületet, hogy a Magyar Közlöny 2018. december 17-i számában kihirdetett 1697/2018. (XII.17.) Kormány határozat 8. pontja módosította az Önkormányzatunkat érintő támogatási célt. A módosítás értelmében a támogatás „pesterzsébeti önkormányzati beruházások, felújítások” cél megvalósítása érdekében használható fel.

Megköszönöm dr. Hiller István országgyűlési képviselőnek is a lobbitevékenységét, hiszen eredetileg ennek az összegnek az egyik kezdeményező támogatója volt, illetve köszönet illeti a kormányzatot a felelős döntésért, hiszen Pesterzsébet önkormányzatára nézve kerületi szinten ez nagyon nagy segítség.

Tisztelt Képviselő Testület, Tisztelt Jelenlévők!

2019 sok szempontból különleges év. Különleges kihívásokat tartalmaz valamennyiük számára. Két választással is meg kell majd birkózni, a májusi európai uniós választásokkal, illetve az őszi önkormányzati választásokkal is. Mindeközben szükséges lesz az önkormányzat költségvetését nemcsak elfogadni, hanem az abban meghatározott célokat teljesíteni úgy, hogy 2019 októberében tiszta lappal adhassák át az új képviselő-testületnek a feladatok gyűjteményét. Reméli, hogy mindenkinek valóra válnak a vágyai és az elképzelései, de ehhez azonban még kemény munkára van szükség az előttük álló néhány hónapban. Azt a fajta együttműködést kéri a képviselő-testület tagjaitól, amelyet a mögöttük lévő ciklusban, az elmúlt években tapasztalni lehetett. Hogy hány éven keresztül? Tisztelt Képviselő-testület, és kollegák! Azt lehet mondani, hogy huszonöt év óta. Azért ezt a huszonöt évet emlegeti, mert ebben a teremben vannak néhányan, akik akkor is itt voltak és helytálltak, munkára jelentkeztek, és ma is itt dolgoznak. Ezért, ha megengedik, akkor 1994-et szeretné megidézni néhány pillanat erejéig. Szeretne köszönetet mondani a Városházáról Kócziánné dr. Pohl Mónika aljegyző asszonynak, Somlainé Kóródy Éva és Kovács András osztályvezetőknek, akik a 1994-es választások óta, sőt van köztük olyan is, aki már azt megelőzően is oszlopos tagja volt ennek a hivatalnak, és mai napig öregbítik Pesterzsébet hírnevét a munkájukkal. Kéri, hogy az említett személyek fáradjanak ki a pulpitushoz.

*/Taps. Kócziánné dr. Pohl Mónika aljegyző, Somlainé Kóródy Éva és Kovács András osztályvezetők kimennek a pulpitushoz./*

Szabados Ákos: További jó munkát kíván valamennyiőjüknek. Hogy ne tűnjön részrehajlónak a hivatallal szemben, engedjék meg, hogy a Képviselő-testület tagjai közül külön köszöntse azokat, akik 1994 óta a testület tagjai. Kovács Eszter alpolgármestert, Marton Sándorné, Komoróczy László, Nemes László képviselőket szólítja a pulpitushoz.

*/Taps. Kovács Eszter alpolgármester, Marton Sándorné, Komoróczy László, Nemes László kimennek a pulpitushoz./*

Szabados Ákos: Megköszöni a figyelmet, és gratulál még egyszer az érintetteknek.

Mach Péter: A beszámoló azon részére szeretne visszatérni, amely az egymillárd forint összegű támogatást tartalmazza. A 2018. december 17-ei Magyar Közlöny szerint Pesterzsébet Önkormányzata ezt az összeget mégiscsak felhasználhatja valamire, más fejlesztés indulhat meg a kerületben, amelynek forrása így adott lehet. Arra kíváncsi, hogy Szabadod Ákos polgármester milyen célokat tart kiemelten fontosnak 2019-ben? Kéri, hogy ebben az ügyben a február 14-ei képviselő-testületi ülésre készüljön előterjesztés, hogy a képviselő-testület érdemi döntést hozhasson arról, hogy milyen irányokat képzel el.

Szabados Ákos: Az előterjesztés elkészül, ez Pesterzsébet Önkormányzatának 2019. évi költségvetése lesz. Minden pénzeszközt ezen keresztül lehet felhasználni. Az elmúlt évek során jó néhány olyan, a költségvetésben szereplő, a testület által meghatározott feladat volt, amit pénzhiány miatt nem tudott megvalósulni. Ezek megvalósítását fogja erősorrendben a képviselő-testületnek javasolni. Tervezzék be azért, hogy azok megvalósulhassanak figyelembe véve a költségvetés biztonságát. A legfontosabb a költségvetés biztonsága. Az önkormányzati választásoknál felelősek azért is, hogy folyamatos, elfogadható működést biztosítsanak. Ehhez pedig az szükséges, hogy a költségvetésben némi tartalékot is képezzenek, hogy az új képviselő-testületet semmilyen meglepetés ne érje. Lesz lehetősége arra a képviselő-testületnek, hogy a rendelkezésre álló anyagi források mértékéig az előző években megfogalmazott célkitűzéseiket megvalósítsák, és ennek a kereteit a költségvetés fogja adni, amelyet a bizottságok, a tanácsnokok tárgyalnak, a frakciók egyeztetnek. Ezt egy alapos előkészítő munka előzi meg, mint ahogy az megszokott.

Kovács Eszter: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja.

Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**002/2019. (I. 17.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

Kovács Eszter: A napirendet lezárja, az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi.

***2. napirendi pont:*** Javaslat a nemzetiségi önkormányzatokkal kötött   
 együttműködési megállapodások felülvizsgálatára

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság mind a hat együttműködési megállapodás elfogadását támogatja.

Rostagni Attila: A Jogi, Igazgatási és Közbiztonsági Bizottság mind a hat együttműködési megállapodás elfogadását javasolta.

Marton Sándorné: A Pénzügyi Bizottság is mind a hat együttműködési megállapodás elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő, a Pesterzsébeti Lengyel Nemzetiségi Önkormányzattal kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**003/2019. (I. 17.) Ök. sz. határozat**

a Képviselő-testület

1. a Pesterzsébeti Lengyel Nemzetiségi Önkormányzattal kötendő  
 Együttműködési Megállapodást jelen határozat melléklete szerinti   
 tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

Szabados Ákos: Szavazásra teszi fel az előterjesztésben szereplő, a Német Nemzetiségi Önkormányzat Pesterzsébettel kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**004/2019. (I. 17.) Ök. sz. határozat**

a Képviselő-testület

1. a Német Nemzetiségi Önkormányzat Pesterzsébettel kötendő  
 Együttműködési Megállapodást jelen határozat melléklete szerinti   
 tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

Szabados Ákos: Szavazásra teszi fel az előterjesztésben szereplő, a Pesterzsébeti Örmény Nemzetiségi Önkormányzattal kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**005/2019. (I. 17.) Ök. sz. határozat**

a Képviselő-testület

1. a Pesterzsébeti Örmény Nemzetiségi Önkormányzattal kötendő   
 Együttműködési Megállapodást jelen határozat melléklete szerinti   
 tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

Szabados Ákos: Szavazásra teszi fel az előterjesztésben szereplő, a Pesterzsébeti Roma Nemzetiségi Önkormányzattal kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**006/2019. (I. 17.) Ök. sz. határozat**

a Képviselő-testület

1. a Pesterzsébeti Roma Nemzetiségi Önkormányzattal kötendő   
 Együttműködési Megállapodást jelen határozat melléklete szerinti   
 tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

Szabados Ákos: Szavazásra teszi fel az előterjesztésben szereplő, a Pesterzsébet Szlovák Önkormányzata/Slovenska Samospráva Pesterzsébetu-val kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**007/2019. (I. 17.) Ök. sz. határozat**

a Képviselő-testület

1. a Pesterzsébet Szlovák Önkormányzata/Slovenska Samospráva   
 Pesterzsébetu-val kötendő Együttműködési Megállapodást jelen határozat melléklete szerinti tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

Szabados Ákos: Szavazásra teszi fel az előterjesztésben szereplő, a Budapest Pesterzsébeti Ukrán Nemzetiségi Önkormányzattal kötendő Együttműködési Megállapodás elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**008/2019. (I. 17.) Ök. sz. határozat**

a Képviselő-testület

1. a Budapest Pesterzsébeti Ukrán Nemzetiségi Önkormányzattal kötendő   
 Együttműködési Megállapodást jelen határozat melléklete szerinti   
 tartalommal jóváhagyja.

2. felhatalmazza a polgármestert az új Együttműködési Megállapodás  
 aláírására.

Felelős: Szabados Ákos polgármester

Határidő: 2019. január 31.

*/Az Együttműködési Megállapodás a jegyzőkönyv mellékletét képezi!/*

***3. napirendi pont:*** Javaslat a Bp. XX. kerület (Mártírok útja – Kakastó utca közti kertvárosias lakóterület, a 170187/87 és 195025/10 hrsz-ú  
 ingatlanok, valamint egyes önkormányzati igények  
 vonatkozásában) a Kerületi Építési Szabályzat  
 módosításának jóváhagyására

Szabados Ákos: Megnyitja a napirendi pontot, kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság ülésén elhangzott R. Takács Eszter főépítész válasza, amely szerint a jelenlegi előterjesztés új elemet, változtatást nem tartalmaz, csak az eddig véleményezett, tárgyalt és elfogadott javaslatokat, módosításokat tartalmazza, és egységes szerkezetben kezeli a rendelet-tervezettel. Így a bizottság a KÉSZ módosítását elfogadásra javasolja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő rendelet-tervezet elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**Az önkormányzat**

**megalkotja 1/2019. (I. 25.) önkormányzati rendeletét a Kerületi Építési Szabályzatról szóló 26/2015. (X. 21.) önkormányzati rendelet módosításáról.**

***4. napirendi pont:*** Javaslat a 2019. évi fővárosi forrásmegosztás   
 véleményezésére

Előadó: Szabados Ákos polgármester

Szabados Ákos: Megnyitja a napirendi pontot, megadja a szót Lehoczki Péterné, a Pénzügyi és Számviteli osztály vezetője részére.

Lehoczki Péterné: Helyesbítésként jelzi, hogy az előterjesztés második oldalán a második bekezdésben szereplő, az idegenforgalmi adó és üdülőhelyi feladathoz kapcsolódó adóból az önkormányzat tervezett részesedése nem 774.000,- forint, hanem 767.000,- forint.

Szabados Ákos: Kéri a bizottságok, és tanácsnokok véleményét.

Marton Sándorné: A Pénzügyi Bizottság az előterjesztésben szereplő határozati javaslat elfogadását támogatja.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatja.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Nagy Lászlóné: A Szociális Bizottság az előterjesztésben szereplő határozati javaslat elfogadását támogatja.

Komoróczy László: Civil tanácsnokként a forrásmegosztás elfogadását támogatja.

Nemesné Németh Judit: Közlekedési tanácsnokként az előterjesztésben szereplő határozati javaslat elfogadását támogatja.

Fekete Katalin: Az Oktatási, Kulturális, Ifjúsági és Informatika Bizottság az előterjesztésben szereplő határozati javaslat elfogadását támogatja.

Somodi Klára: Az Egészségügyi és Sportbizottság az előterjesztésben szereplő határozati javaslat elfogadását támogatja.

Rostagni Attila: A Jogi, Igazgatási és Közbiztonsági Bizottság az előterjesztésben szereplő határozati javaslat elfogadását támogatja.

Fekete László: Sporttanácsnokként az előterjesztésben szereplő határozati javaslat elfogadását támogatja.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 17 igen 0 nem 1 tartózkodással elfogadja azt.

**009/2019. (I. 17.) Ök. sz. határozat**

a Képviselő-testület

1. Budapest Főváros Önkormányzata Közgyűlésének a Fővárosi   
 Önkormányzatot és a kerületi önkormányzatokat osztottan megillető   
 bevételek 2019. évi megosztásáról szóló rendelet-tervezetben foglaltakat  
 tudomásul veszi.

2. utasítja a polgármestert, hogy e határozatot küldje meg Budapest Főváros   
 főpolgármesterének.

Felelős: Szabados Ákos polgármester

Határidő: azonnal

***5. napirendi pont:*** Javaslat a Bp. XX. Kossuth L. u. 66. szám alatti  
 (172405/0/A/3 hrsz) ingatlan hasznosítása érdekében   
 lefolytatott pályázati eljárások eredményének   
 megállapítására

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Mach Péter: A Környezetvédelmi és Városfejlesztési Bizottság a pályázati kiírások eredménytelenné való nyilvánítását, (az előterjesztésben szereplő határozati javaslat 1., 2., pontja), valamint a 4/3. alternatíva elfogadását javasolja.

Csaszny Márton: A Gazdasági Bizottság is a pályázati kiírás eredménytelenné való nyilvánítását javasolja, illetve nem kíván újabb pályázatot kiírni. Ennek megfelelően a határozati javaslat 1., 2., pontja, valamint a 4/3. alternatíva elfogadását javasolja.

Szabados Ákos: Megállapítja, hogy a napirendi pont kapcsán kérdés, hozzászólás nincs, a vitát lezárja.

Szavazásra teszi fel az előterjesztésben szereplő határozati javaslat 1. pontjának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**010/2019. (I. 17.) Ök. sz. határozat**

a Képviselő-testület

úgy dönt, hogy a **Budapest XX. Kossuth Lajos u. 66.** szám alatti (172405/0/A/3 hrsz) ingatlan bérbeadás útján történő hasznosítására vonatkozó pályázati eljárást – tekintettel arra, hogy a pályázati felhívásban meghatározott benyújtási határidő lejártáig nem érkezett pályázat - **eredménytelennek nyilvánítja**.

Felelős: Szabados Ákos polgármester

Határidő: azonnal

Szabados Ákos: Szavazásra teszi fel az előterjesztésben szereplő határozati javaslat 2. pontjának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**011/2019. (I. 17.) Ök. sz. határozat**

a Képviselő-testület

úgy dönt, hogy a **Budapest XX. Kossuth Lajos u. 66.** szám alatti (172405/0/A/3 hrsz) ingatlan értékesítésére vonatkozó pályázati eljárást – tekintettel arra, hogy a pályázati felhívásban meghatározott benyújtási határidő lejártáig nem érkezett pályázat - **eredménytelennek nyilvánítja**.

Felelős: Szabados Ákos polgármester

Határidő: azonnal

Szabados Ákos: Szavazásra teszi fel az előterjesztésben szereplő határozati javaslat 4/3. pontjának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**012/2019. (I. 17.) Ök. sz. határozat**

a Képviselő-testület

1. nem kíván újabb pályázatot kiírni a kizárólagos tulajdonában lévő, 172405/0/A/3 hrsz. alatt nyilvántartott, természetben **Budapest XX. Kossuth Lajos u. 66.** szám alatti ingatlan bérbeadása érdekében, tekintettel a korábbi pályázati eljárás sikertelenségére.
2. felkéri a polgármestert, hogy az **ingatlan bérbeadás útján történő hasznosítására vonatkozó szándékáról tegyen közzé hirdetményt a helyben szokásos módon**, és amennyiben az ingatlan bérbevételére vonatkozóan bárki részéről megkeresés érkezik, úgy azt haladéktalanul terjessze a Gazdasági Bizottság – mint a tulajdonosi jogkört gyakorló bizottság – soron következő ülése elé. Felkéri a Gazdasági Bizottságot, hogy a bérbeadás során az általános szabályok szerint járjon el, az ingatlan bérleti díját a Képviselő-testület bérleti díjak megállapításáról szóló mindenkor hatályos határozata alapján határozza meg.

Felelős: Szabados Ákos polgármester

Határidő: folyamatos

***6. napirendi pont:*** Javaslat a Bp. XX. Kossuth L. u. 63. szám alatti (172392   
 hrsz) ingatlan hasznosítása érdekében lefolytatott pályázati eljárás eredményének megállapítására

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Mach Péter: A Környezetvédelmi és Városfejlesztési Bizottság tárgyalásra alkalmasnak tartja az előterjesztést.

Csaszny Márton: A Gazdasági Bizottság is tárgyalásra alkalmasnak tartja az előterjesztést.

Kaiser György: Olyan információ jutott el a Fidesz frakcióhoz, hogy a vállalkozó esetleg nem beépíteni akarja a telket, hanem parkolót akar ott létesíteni. Úgy gondolják, hogy ez Pesterzsébet kiemelt területe, jobb sorsra érdemes. Amúgy a „kiskosutit” jó lenne mielőbb rendbe tenni homlokzati és az utcakép szempontjából is. Sajnos a kiírásban nem kötött ki az önkormányzat beépítési kötelezettséget, és ha eladják a telket, akkor már nem lesz eszköz a kezükben, hogy ezt érvényesítsék, ezért javasolja, hogy a pályázatot nyilvánítsák érvényesnek, de eredménytelennek. Írják ki újra a pályázatot úgy, hogy meglegyen az önkormányzat joga arra, hogy ezt a két ház közötti területet tényleg beépítsék.

Szabados Ákos: Egyetért azzal, amit Kaiser György képviselő úr elmondott. Arra szeretne Kernné dr. Kulcsár Dóra osztályvezetőtől választ kapni, hogy annak ellenére, hogy a pályázat nem tartalmazta az említett feltételt, szerződhetnek-e úgy, hogy a szerződésben előírják a beépítési kötelezettséget, vagy mindenképpen szükség van új pályázat kiírására?

Kernné dr. Kulcsár Dóra: A pályázó a pályázatban azt jelölte meg, hogy lakóépületet kíván építeni az ingatlanon. Tudomása szerint a parkoló építésének lehetősége a bizottsági üléseken merült fel. Úgy gondolja, hogy a pályázati feltételeken ebben a szakaszban már nem lehet változtatni.

Szabados Ákos: Akkor ez azt jelenti, hogy a szerződésben nem köthetik ki Kaiser György képviselő úr által elmondott feltételeket?

Kernné dr. Kulcsár Dóra: Mivel nem volt előírva a pályázati feltételekben ez a vállalás, ezért ezt nem lehet a szerződésben előírni.

Szabados Ákos: Akkor a válasz nem. Személy szerint elfogadja Kaiser György képviselő elhangzott javaslatát.

Mach Péter: A Gazdasági Bizottság ülésén merült fel - már nem először, hanem már elég sokszor – hogy a „kiskosuti” fejlődését az is gátolja, hogy nincs elég parkolási lehetőség azon a részen. Ideiglenesen egy ilyen foghíj telken lehetne parkolót kialakítani. A Gazdasági Bizottság ülésén feltette azt a kérdést, amelyet az imént Szabados Ákos polgármester is megfogalmazott, és ugyanezt a választ kapta. A bizottság ülésén pont emiatt nem támogatta az értékesítést, és most sem támogatja, ellenben a Fidesz frakció javaslatát, ebben a formában támogatni tudja.

Völgyesi Krisztián: Úgy gondolja, hogy ha parkoló lenne azon a területen, azt az önkormányzat is tudná üzemeltetni, illetve kialakítani. A Fidesz frakció javaslata szerint az előterjesztésben szereplő határozati javaslat 2. alternatívájáról döntsenek. Ebben az esetben ennek az alternatívának a IV. pontját külön kéri szavaztatni.

Juhász Lajosné: Megütötte a fülét, amit Kerné dr. Kulcsár Dóra mondott, hogy a pályázó laképület megépítését jelölte meg a pályázatában. Ezt számon lehet-e kérni rajtuk?

Kernné dr. Kulcsár Dóra: A pályázati feltételek között… csak megkérdezték a potenciális pályázót arról, hogy mégis milyen fejlesztési célt kíván az ingatlanon megvalósítani? Előírás, illetve semmiféle ilyen jellegű kötelezettségvállalás az ingatlannal kapcsolatosan nem volt a pályázati feltételek között.

Szabados Ákos: Ezek szerint nem lehet számonkérni. Javasolja, hogy Kaiser György képviselő elhangzott javaslatáról döntsenek úgy, hogy külön szavazásra teszi fel az előterjesztésben szereplő határozati javaslat 2. alternatíváját, illetve annak IV. pontját. Felhívja az illetékes bizottságok figyelmét, hogy a jövőben pályázati kiírások során konkrétabban fogalmazzák meg a pályázati kiírást arra való tekintettel, hogy például üzlethelyiséget is lehetne ezen a helyen, illetve célszerű volna kialakítani ilyesmit. Minden ilyen felvetést fogalmazzak bele a képviselő-testület elé kerülő következő anyagba.

Komoróczy László: Helyben két perc frakciószünet elrendelését kéri.

Szabados Ákos: Komoróczy László frakcióvezető kérésének megfelelően szavazás előtt helyben két perc frakciószünetet rendel el, a vitát lezárja

***F R A K C I Ó S Z Ü N E T***

Szabados Ákos: Szavazásra teszi fel az előterjesztésben szereplő 2. alternatíva I., II., III., pontjának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**013/2019. (I. 17.) Ök. sz. határozat**

a Képviselő-testület

**I.** a **MARDIA ÉPÍTŐ KFT** (székhely: 1162 Budapest, Hársfa u. 120.,   
 cégjegyzék száma: 01-09-180464) által 2018. november 30-án 11 óra 43  
 perckor benyújtott, a 1203 Bp. Kossuth Lajos u. 63. szám alatti ingatlan  
 (172392 hrsz.) megvásárlására vonatkozó **pályázatát** **érvényesnek**   
 nyilvánítja.

**II.** a 249/2018. (X. 11.) Ök. számú határozat alapján kiírt, a 1203 Bp. Kossuth Lajos utca 63. szám alatti ingatlan értékesítésére vonatkozó **pályázati   
 eljárást** **eredménytelennek** nyilvánítja.

**III.** felkéri a polgármestert, hogy a pályázó által befizetett 695.000,-Ft összegű ajánlati biztosíték pályázónak történő visszautalása iránt intézkedjen.

## Felelős: Szabados Ákos polgármester

Határidő: adott

Szabados Ákos: Kaiser György képviselő elhangzott módosító javaslata volt, hogy az önkormányzat új pályázatot írjon ki, javasolja, hogy ennek feltételrendszerét a bizottságok kalibrálják újra.

Völgyesi Krisztián: Az első szavazás a 2. alternatíva I., II., III., pontjára vonatkozott. Most külön a IV. pontról kér szavazást.

Szabados Ákos: Völgyesi Krisztián képviselő úr szíve joga, hogy tegyen ilyen javaslatot, akinek ez tetszik az megszavazza, akinek nem az nem fogja megszavazni.

Szavazásra teszi fel Kaiser György képviselő módosításával egyidejűleg a 2. alternatíva IV. pontjára vonatkozó határozati javaslat elfogadását.

Megállapítja, hogy a jelenlévő 18 képviselő 9 igen 1 nem 1 tartózkodással elfogadja azt.

*/Az ülésteremben jelen vannak Fekete Katalin, Fekete László, Mach Péter, Marton Sándorné, Nemes László, Nemésné Németh Judit, Rostagni Attila képviselők, de nem szavaznak./*

**014/2019. (I. 17.) Ök. sz. határozat**

a Képviselő-testület

felkéri a polgármestert, hogy a **1203 Bp. Kossuth Lajos u. 63. szám alatti ingatlan (172392 hrsz.)** értékesítésére vonatkozó javaslatot – az ingatlanforgalmi értékbecslés felülvizsgálatát követően - az ingatlan beépítésére vonatkozó kötelezettségvállalás előírásával ismételten terjessze a képviselő-testület elé.

## Felelős: Szabados Ákos polgármester

Határidő: adott

***7. napirendi pont:*** Javaslat a Bp. XX. Török Fl. u. 154/C. – Klapka u. 50., Török Flóris u. 156. -Székelyhíd u. 7. és Székelyhíd u. 5. szám alatti ingatlanok hasznosítása érdekében lefolytatott pályázati eljárás eredményének megállapítására

Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

Mach Péter: A Környezetvédelmi és Városfejlesztési Bizottság eredménytelennek és érvénytelennek javasolja a pályázatot. A pályázati ajánlati biztosíték visszautalását javasolja, illetve felkéri a polgármestert, hogy az ingatlan hasznosítására vonatkozó javaslatot ismételten terjessze a képviselő-testület elé. Ennek megfelelően az előterjesztésben szereplő határozati javaslat I, II., III., és IV/1. pontjának elfogadását javasolja a bizottság

Csaszny Márton: A Gazdasági Bizottság az előterjesztésben szereplő határozati javaslat I, II., III., és IV/1. pontjának elfogadását javasolja.

Személy szerint egy kiegészítéssel módosítaná az ismételt kiírást. Ingatlanszakértőkkel is folytatott egyeztetést. Az ingatlanok értéke, a négyzetméter ára az arányosan nő a terület mértékével. Egy háromszor akkora ingatlannál durván 25-30 %-kal nagyobb négyzetméterárat lehet elérni, mint a három elaprózott telek értékesítésével. Lehet, hogy az volna a helyes sorrend, hogy végre elintézzek az ingatlanbejegyzést. A tulajdoni lapon látszik, hogy az önkormányzat kétszer is megkísérelte azt, de igazán nem kaptak tájékoztatást arra vonatkozóan, hogy miért nem sikerült a telekegyesítést lefolytatni. Javasolja, hogy a telekegyesítés után kerüljön ismét értékesítésre, illetve kiírásra az ingatlan hasznosítása.

Szabados Ákos: Megállapítja, hogy több kérdés, hozzászólás nem hangzik el, a vitát lezárja.

Szavazásra teszi fel Csaszny Márton elhangzott kiegészítésével egyidejűleg az előterjesztésben szereplő határozati javaslat I, II., III., IV/1. pontjának elfogadását

Megállapítja, hogy a jelenlévő 18 képviselő 17 igen 0 nem 1 tartózkodással elfogadja azt.

**015/2019. (I. 17.) Ök. sz. határozat**

a Képviselő-testület

I . a **ZO-ZO PROJEKT KFT** (székhely: 1202 Budapest, Csoma u. 21.,   
 cégjegyzék száma: 01-09-333577) által 2018. november 30-án 11 óra 40   
 perckor benyújtott, **1203 Bp. Török Flóris u. 154/C. – Klapka u. 50.   
 (177116 hrsz.), Török Flóris u. 156. - Székelyhíd u. 7. (177117 hrsz.) és Székelyhíd u. 5. (177118 hrsz.) szám alatti önkormányzati tulajdonban lévő üres telekingatlanok** megvásárlására vonatkozó **pályázatát** **érvénytelennek** nyilvánítja.

II. a 256/2018. (X. 11.) Ök. számú határozat alapján kiírt, **1203 Bp. Török   
 Flóris u. 154/C. – Klapka u. 50. (177116 hrsz.), Török Flóris u. 156. -  
 Székelyhíd u. 7. (177117 hrsz.) és Székelyhíd u. 5. (177118 hrsz.) szám alatti önkormányzati tulajdonban lévő üres telek ingatlanok**   
 értékesítésére vonatkozó **pályázati eljárást** **eredménytelennek** nyilvánítja.

III. felkéri a polgármestert, hogy a pályázó által befizetett 1.845.000,-Ft összegű ajánlati biztosíték pályázónak történő visszautalása iránt intézkedjen.

IV. felkéri a polgármestert, hogy az ingatlan hasznosítására vonatkozó javaslatot  
 a három ingatlan egyesítését követően ismételten terjessze a Képviselő-  
 testület ülése elé.

Felelős: Szabados Ákos polgármester

Határidő: adott

Szabados Ákos: dr. Demjanovich Orsolya jelezte, hogy hozzá kíván szólni a már lezárt „Javaslat a Bp. XX. Kossuth L. u. 63. szám alatti (172392   
hrsz) ingatlan hasznosítása érdekében lefolytatott pályázati eljárás eredményének megállapítására” című napirendi ponthoz, így a napirendi pontot a jegyző asszony kezdeményezésére újból megnyitja.

***Újból megnyitja a 6. napirendet:*** Javaslat a Bp. XX. Kossuth L. u. 63. szám  
 alatti (172392 hrsz) ingatlan hasznosítása   
 érdekében lefolytatott pályázati eljárás   
 eredményének megállapítására

Előadó: Szabados Ákos polgármester

Szabados Ákos: A döntés szerint érvényes, de eredménytelen volt a pályázati kiírás, ezért újra kiírják a pályázatot azokkal az elvárásokkal, amelyeket Kaiser György képviselő úr felsorolt. Megadja a szót dr. Demjanovich Orsolya jegyző asszony részére.

dr. Demjanovich Orsolya: Ez a döntés azért nem valósult meg, mert 9 igen szavazat volt, és mivel valamennyi képviselő jelen van a teremben, ezért az elfogadáshoz, az egyszerű többséghez is 10 igen szavazat szükséges. Véleménye szerint fennakadást okozott Völgyesi Krisztián képviselő úr javaslata is. Kaiser György képviselő által tett javaslata értelmezése szerint a 2. alternatíva IV. pontjának egy kiegészítése volt. Kaiser György azt javasolta, hogy úgy fogadja el a IV. pontot a képviselő-testület, hogy írják ki újra a pályázatot, az általa megfogalmazott elvárásokkal. Völgyesi Krisztián képviselő pedig azt kérte, hogy a IV. pontról külön szavazzanak. Úgy gondolja, hogy sokan nem értették, hogy mikor miről kell dönteniük, ezért javasolja, hogy fussanak ennek neki még egyszer.

Szabados Ákos: Mivel úgy látja, hogy többen össze vannak zavarodva, ezért helyben két perc frakciószünetet rendel el. Kéri, hogy Völgyesi Krisztián bevonásával a frakcióvezetők oldják meg ezt a kérdést egymás között.

***F R A K C I Ó S Z Ü N E T***

Szabados Ákos: Felkéri Kernné dr. Kulcsár Dórát, hogy fogalmazza meg a határozati javaslat 2. alternatívájának IV. pontját, amelyben Kaiser György képviselő javaslata is szerepel. Erről fognak döntést hozni.

Kernné dr. Kulcsár Dóra: A IV. pontban szereplő határozati javaslat az alábbi: „a képviselő-testület felkéri a polgármestert, hogy az ingatlan értékesítésére vonatkozó javaslatot – az ingatlanforgalmi értékbecslés felülvizsgálatát követően - az ingatlan beépítésére vonatkozó kötelezettségvállalás előírásával ismételten terjessze a képviselő-testület elé.”

Szabados Ákos: Kernné dr. Kulcsár Dóra Városgazdálkodási osztályvezető által ismertetett szöveg a „Javaslat a Bp. XX. Kossuth L. u. 63. szám alatti (172392 hrsz) ingatlan hasznosítása érdekében lefolytatott pályázati eljárás eredményének megállapítására” című előterjesztésben szereplő eredeti határozati javaslat 2. alternatívájának IV. pontjára vonatkozó módosító javaslat, amely Kaiser György képviselő módosító javaslata alapján készült. Amennyiben ezt elfogadja a testület, akkor további döntésre nincs szükség.

Szavazásra teszi fel Kernné dr. Kulcsár Dóra Városgazdálkodási osztályvezető által ismertetett, a „Javaslat a Bp. XX. Kossuth L. u. 63. szám alatti (172392 hrsz) ingatlan hasznosítása érdekében lefolytatott pályázati eljárás eredményének megállapítására” című előterjesztésben szereplő eredeti határozati javaslat 2. alternatíva IV. pontjára vonatkozó módosító javaslat elfogadását.

Megállapítja, hogy a jelenlévő 18 képviselő 16 igen 0 nem 0 tartózkodással elfogadja azt.

*/Az ülésteremben jelen vannak Völgyesi Krisztián és Mach Péter képviselők, de a szavazógépüket kikapcsolták./*

**016/2019. (I. 17.) Ök. sz. határozat**

a Képviselő-testület

új szavazással – az egyszerű többséghez szükséges megfelelő szavazati aránnyal – megerősíti a 014/2018. (I. 17.) számú határozatát, mely szerint: felkéri a polgármestert, hogy a **1203 Bp. Kossuth Lajos u. 63. szám alatti ingatlan (172392 hrsz.)** értékesítésére vonatkozó javaslatot – az ingatlanforgalmi értékbecslés felülvizsgálatát követően - az ingatlan beépítésére vonatkozó kötelezettségvállalás előírásával ismételten terjessze a képviselő-testület elé.

## Felelős: Szabados Ákos polgármester

Határidő: adott

***8. napirendi pont:*** Javaslat Pesterzsébet Önkormányzatának Szociális  
 Foglalkoztatója és Budapest Főváros XX. kerület Pesterzsébeti Polgármesteri Hivatal Városgazdálkodási Osztály közötti feladatmegosztásra

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Csaszny Márton: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását.

Nagy Lászlóné: A Szociális Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**017/2019. (I. 17.) Ök. sz. határozat**

a Képviselő-testület

1. elfogadja Pesterzsébet Önkormányzat Szociális Foglalkoztatója és Budapest Főváros XX. kerület Pesterzsébeti Polgármesteri Hivatal közötti feladatmegosztást az alábbi táblázat, valamint a határozat 1-5. számú mellékletei szerint:

|  |  |  |
| --- | --- | --- |
| **Feladat** | **Szociális Foglalkoztató (SZF)** | **Polgármesteri Hivatal**  **(Hivatal)** |
| hulladékmentesítés (lombgyűjtés, tavaszi nagytakarítás, közterületi szemetes edények takarítása és ürítése) | SZF |  |
| illegális hulladék gyűjtése (kommunális és egyéb hulladék) | SZF |  |
| hóeltakarítás, síkosságmentesítés (1. sz. melléklet szerinti területi lehatárolás szerint) | SZF | Hivatal |
| játszóterek nyitás-zárása | SZF |  |
| játszószerek, játszóterek karbantartása, fenntartása | SZF |  |
| közterületi játszóeszközök szabványosítása |  | 2020-tól Hivatal |
| közterületi ivókutak üzemeltetése | SZF |  |
| játszóterek felújítása, beruházása |  | Hivatal |
| utcabútorok karbantartása, javítása (deszkacsere,stb.) graffitimentesítése | SZF |  |
| utcabútorok kihelyezése |  | Hivatal |
| kutyafuttatók karbantartása (eszközök és kerítés azonnali beavatkozást igénylő karbantartása) | SZF |  |
| kutyafuttatók felújítása, beruházása |  | Hivatal |
| a megújított közterületeken kialakított zöldfelületek fűnyírása, gyűjtése nagygéppel, ideértve az ezeken található játszóterek és kutyafuttatók fűnyírását is (külön területi lehatárolás a 2/A. és 2/B.sz. mellékletek szerint) |  | Hivatal |
| egyéb közterületek fűnyírása, gyűjtése (beleértve esetlegesen a nem önkormányzati kezelésben lévő fő közlekedési útvonalakat, illetve a MÁV területeit is) | SZF |  |
| közterületeken található cserjék metszése, fenntartása, növényvédelme | SZF |  |
| virágágyások ültetése, karbantartása, fenntartása (3. sz. melléklet szerint) ahol kézi vezérlésű öntözőrendszer van, vagy kézi locsolás szükséges | SZF |  |
| virágágyások ültetése, karbantartása, fenntartása az automata öntözőrendszerrel rendelkező ágyások esetében (3. sz. melléklet szerint) |  | Hivatal |
| automata öntözőrendszerek karbantartása a felújított zöldfelületeken |  | Hivatal |
| kézi vezérlésű öntözőrendszerek karbantartása | SZF |  |
| közterületi locsolómérők leolvasása, karbantartása | SZF |  |
| Kossuth Lajos téri szökőkút és csobogó karbantartása, nyitás-zárás, téliesítés | SZF |  |
| Sétálóutca karbantartása (fűnyírás, fák-cserjék gallyazása, virág- és cserjeágyások gondozása, vízelvezetők tisztítása, permetezés, gyomirtás) a 4/A.sz. és a 4/B. sz. mellékletek szerint |  | Hivatal |
| muskátlik telepítése kandeláberekre és fenntartásuk | SZF |  |
| karácsonyfa állítása a Kossuth L. térre | SZF |  |
| karácsonyi díszkivilágítás |  | Hivatal |
| közterületi fák, fasorok kivágása és gallyazása |  | Hivatal |
| közterületi fák pótlása, fenntartása, növényvédelme |  | Hivatal |
| csemetefák öntözése |  | Hivatal |
| Kossuth L. u. kézi öntözőrendszer nyitás-zárása | SZF |  |
| gyomirtás | SZF |  |

1. kötelezettséget vállal arra, hogy az éves költségvetési rendelet megalkotásakor Pesterzsébet Önkormányzatának Szociális Foglalkoztatója és Budapest Főváros XX. kerület Pesterzsébet Önkormányzata költségvetési előirányzatait a határozat szerinti feladatmegosztás figyelembevételével biztosítja.
2. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: adott

Mellékletek:

1. sz.: Hóeltakarítás, síkosságmentesítés feladatmegosztás

2/A. sz.: Megújított zöldfelületek területi lehatárolása

2/B. sz.: Fűnyírás Hivatal vállalkozó bevonásával (felújított zöldfelületek), Fűnyírás SZF vállalkozó bevonásával /térkép/

3. sz.: Virágágyások fenntartásának tervezett megosztása 2019-től

4/A. sz.: Sétáló utca területi lehatárolása

4/B. sz.: Sétáló utca /térkép/

5. sz.: Kapcsolattartás

***9. napirendi pont:*** Beszámoló a kerület környezetvédelmi helyzetéről (2018. második félév)

Előadó: Kernné dr. Kulcsár Dóra osztályvezető

Szabados Ákos: Megnyitja a napirendi pontot. Kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság támogatja az előterjesztésben szereplő, a kerület környezetvédelmi helyzetéről szóló beszámoló elfogadását.

Csaszny Márton: Szóbeli kiegészítésként elmondja, hogy a Vegyi Művekkel kapcsolatban nincs új információ, annak ellenére, hogy a szennyezett talajvíz folyamatosan áramlik a Dunából olyan 30 m/év sebességgel a kerület felé. Véleménye szerint indítsák meg az évekkel ezelőtt leállított kármentesítési folyamatot és a Kormányhivatal tegye meg a szükséges lépéseket ez ügyben. Tényfeltárást kell végezni, mert ezek az anyagok több mint egy évtizede az önkormányzat rendelkezésére állnak.

A nyári csapadék elvezetésére elszivárogtatókat szükséges építenie az önkormányzatnak, melynek pénzügyi fedezetét a talajterhelési díjból biztosíthatnák. Véleménye szerint erre mindenképp megoldást kell találniuk.

Az összegyűjtött veszélyes hulladékot elszállították a Bólyai utca – Lenke utca sarkán lévő ingatlanról. Azóta sem tartottak a helyszínen ellenőrzést arra vonatkozóan, hogy történt-e szennyezés. Véleménye szerint sürgessék meg az ellenőrzés végrehajtására vonatkozóan mind a soroksári önkormányzatot, mind a Kormányhivatalt.

Megemlíti még a főváros évek óta tartó, folyamatos törvénymulasztását, a zajtérkép felülvizsgálatával kapcsolatosan. Immár nyolcadik éve lejárt az utolsó, korábban összeállított zajtérkép érvényessége.

Mach Péter: A „Kiserdő” védetté nyilvánításával kapcsolatban elmondja, hogy amennyiben a „KÉSZ” módosítását a képviselő-testület elfogadja, úgy újra indulhat a védetté nyilvánítás. Ez pontosan mit jelent? Milyen ütemezéssel és kihez fordulva, esetleg a ciklus végéig meddig juthatnak el?

A másik hasonló megállapítása, hogy a képviselő-testület felkérte a polgármester urat, hogy mivel nem áll rendelkezésükre légszennyezést mérő műszer, (csak Csepelen) úgy az illetékes hivatal segítségét kérje a beszerzésre vonatkozóan. A kerület ez ügyben nemleges választ kapott a fővárostól is. Ezzel szemben Zugló pályázati forrásból vásárolt mérőműszereit már kihelyezte kerületében. Felkéri a hivatalt, hogy amennyiben találnak akár pályázati forrást vagy egyéb megoldást, úgy csatlakozzanak egy ilyen beszerzéshez, hiszen jó lenne tudniuk, hogy Pesterzsébeten milyen fokú a légszennyeződés.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**018/2019. (I. 17.) Ök. sz. határozat**

a Képviselő-testület

elfogadja a kerület környezetvédelmi helyzetéről szóló 2018. év második félévi beszámolót.

*(A környezetvédelmi beszámoló a jegyzőkönyvhöz csatolva.)*

***10. napirendi pont:*** Javaslat a személyes gondoskodást nyújtó gyermekjóléti ellátásokról, azok igénybevételéről, valamint a fizetendő térítési díjakról szóló önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Nagy Lászlóné: A Szociális Bizottság kéri az előterjesztésben szereplő rendelettervezet javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő rendelettervezet elfogadását.

Marton Sándorné: A Pénzügyi Bizottság kéri az előterjesztésben szereplő rendelet-tervezet elfogadását.

Szabados Ákos: Szavazásra teszi fel az előterjesztésben szereplő rendelettervezet elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**Az önkormányzat**

**megalkotja 2/2019. (I. 25.) önkormányzati rendeletét a személyes gondoskodást nyújtó gyermekjóléti ellátásokról, azok igénybevételéről, valamint a fizetendő térítési díjakról szóló 31/2017. (XI. 15.) önkormányzati rendelet módosításáról**

***11. napirendi pont:*** Javaslat az általános iskolák felvételi körzettervezetének véleményezésére

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Fekete Katalin: Az Oktatási, Kulturális, Ifjúsági és Informatikai Bizottság nem támogatja az előterjesztésben szereplő határozati javaslat elfogadását.

Somodi Klára: Szeretné dr. Demjanovich Orsolya jegyző asszonyt felkérni arra, hogy fogalmazzanak meg egy plusz határozati javaslatot azzal kapcsolatban, hogy a Református Egyház valamilyen formában adjon minden évben tájékoztatást az önkormányzatnak arról, hogy betartják-e a KLIK-kel kötött megállapodást, mely szerint 50 %-os arányban felveszik-e az intézményükbe a körzetükben élő gyermekeket?

Komoróczy László: Amennyiben egy szülő az óvodában megkérdezi, hogy gyermekét melyik iskolába kell beíratni, úgy automatikusan a körzetben lévő iskolát nevezik meg. Véleménye szerint senki nem fog olyan választ kapni, hogy Ő a Vörösmarty Mihály Iskola körzetébe tartozik. Az előterjesztésben szerepel, hogy a József Attila utcától az Ady Endre utcáig, melyik terület hova tartozik. Véleménye szerint ezzel indul meg az a szelektálási folyamat, amit már több képviselő is megemlített a tavalyi szavazás alkalmával. Kiegészítő módosító javaslatot tesz, amelyről kéri a külön szavazást. Az eredeti Vörösmarty utcai iskolának körzetébe tartozó szülőknek az óvónők hívják fel a figyelmét arra, hogy a Vörösmartyba is jelentkezhetnek. Nem arról van szó, hogy az egész kerületben minden gyermeknek hívják fel a figyelmét erre, ez kifejezetten a jelenlegi körzethez tartozó óvodások számára jelent plusz információt, mert Ők jöhetnek ebbe az iskolába is, vagy ha akarnak az új iskolába, vagy bárhova, ahova beiratkoznak és felveszik őket.

Határozati javaslata a következő: „Felkéri a polgármestert, hogy a képviselő-testület fenti döntéséről tájékoztassa a pesterzsébeti óvodák vezetőit azzal a külön kéréssel, hogy az óvodákban kiemelt figyelmet fordítsanak az iskolai beiratkozás előtt álló szülők tájékoztatására, miszerint a Vörösmarty Mihály Református Általános Iskola a jövőben is köteles a Külső-Pesti Tankerületi Központtal kötött megállapodás alapján felvenni az iskola fenntartóváltás előtti eredeti körzetében élő gyermekek 50 %-kát, azaz a meghatározott mértékig az eredeti, illetve az új körzet szerinti iskola is választható, mint kötelező felvételt biztosító iskola. Egyebekben a szabad iskolaválasztás elve alapján a szülő továbbra is bármely iskolába kérheti gyermeke felvételét.”

Reméli, hogy az eredeti szándék jól sikerült ebben a mondatban és világos lesz az óvónőknek is, hogy milyen kérése van az önkormányzatnak velük kapcsolatban. Felkéri a polgármestert, hogy külön szavazzon fenti határozati javaslatról.

Szabados Ákos: Ha jól érti, akkor a határozati javaslat arról szól, hogy szóljanak azoknak óvodavezető úrhölgyeknek, - akiknek felvételi körzetük eddig is a Vörösmarty Mihály Iskola volt, - hogy biztassák a gyerekeket, hogy nyugodtan jelentkezzenek a Vörösmarty Iskolába ezután is. Véleménye szerint ezt lehet még egyszerűbben is megfogalmazniuk, de az biztos, hogy „hallásra” látványosabb Komoróczy László képviselő úr javaslata.

Marton Sándorné: Megjegyzi, hogy a kerületben minden iskola kötelezően leadja a létszámot a tankerületnek. Ugyanúgy az osztály is tudja a kerületi létszámokat, így erről külön dönteni felesleges, hiszen az adatokkal rendelkeznek.

Juhász Lajosné: A jelenlegi döntés nehéz, főleg a baloldali frakció számára, de azért felsorolná az egyházi iskola létjogosultsága mellett szóló érveket. Szerinte színesíti a kerület oktatási palettáját az egyházi iskola. Tudomása van arról, hogy nagyon sok gyermeket elvittek a kerületből azért, hogy egyházi iskolába járassák Őket. Ezt is vegyék figyelembe, amikor állandó ellenkezést mutatnak az iskolával kapcsolatban. Komoróczy László képviselőtársa határozati javaslatának elfogadásával egyetért a Fidesz frakció, nem szeretné, ha az a körzet nem járhatna – a körzeti gyermekek - ebbe az egyházi iskolába, ha a szülők úgy döntenek, hogy igenis Ők ide szeretnék járatni a gyermeküket akár a földrajzi helyzetüknél fogva, illetve egyetértenek az egyházi iskola tanításával. Kéri a képviselőket, hogy támogassák a körzethatármódosítás elfogadását, hiszen ezt törvény írja elő. Az egyházi iskolának úgymond az egész kerületre vonatkozó felvételi lehetősége van. Az intézmények közelsége miatt is nagyon sajnálja, hogy a Református Egyháznak „nem”-et mondott az önkormányzat az óvodai intézmény esetében, hiszen nagyon sok szülő szeretné egyházi óvodába járatni a gyermekét. Elmondja, hogy a törvény szerint 25 % az előírás, de az iskola 50 %-kos felvételt biztosít a körzetben élő gyermekeknek. Frakciójuk és személy szerint Ő is örömét fejezi ki az egyházi iskola létrejöttével kapcsolatban. Ahhoz képest, hogy a Vörösmarty Iskolába 700 tanuló járt, az utóbbi időszakban már 300-an is alig voltak az iskolában, úgy gondolja, hogy ez az iskola kiürülését jelentette. Az egyházi iskola viszont fel tud venni erzsébeti gyermekeket és nem viszik el Őket Kispestre és a Boráros térhez.

Somodi Klára: Marton Sándorné képviselőtársa által elmondottakra válaszolva elmondja, hogy Bak Ferenc úr az Oktatási, Kulturális, Ifjúsági és Informatikai Bizottság ülésén tájékoztatta a jelenlévőket, hogy sem a Kálmán utcai, sem pedig a Baptista iskoláról sem tudnak pontos adatokat, ugyanis kikerültek az intézményhálózatból. Nem tudnak pontos adatokat a gyermeklétszámról.

dr. Demjanovich Orsolya: Somodi Klára képviselő asszony javaslata a következő: „A képviselő-testület felkéri a polgármestert, hogy évente, (minden év október 15. napjáig) kérjen tájékoztatást a Budapest Pesterzsébet – Klapka téri Református Egyházközségtől a Külső-Pesti Tankerületi Központtal 2018. július 13-án kötött fenntartói megállapodás 2.1. pontjában foglalt 50 %-os felvételi arány teljesüléséről.”

Szabados Ákos: Szavazásra teszi fel az előterjesztésben szereplő I. számú határozati javaslat elfogadását.

Megállapítja, hogy a jelenlévő 17 képviselő 10 igen 4 nem 3 tartózkodással elfogadja azt.

Szavazásra teszi fel dr. Demjanovich Orsolya jegyző asszony által elhangzott javaslat szerint Somodi Klára képviselő asszony határozati javaslatának elfogadását.

Megállapítja, hogy a jelenlévő 17 képviselő 16 igen 0 nem 1 tartózkodással elfogadja azt.

Szavazásra teszi fel Komoróczy László képviselő úr módosító határozati javaslatának elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**019/2019. (I. 17.) Ök. sz. határozat**

a Képviselő-testület

1. a Budapest Főváros Kormányhivatala V. Kerületi Hivatala Hatósági Főosztálya Köznevelési Osztálya megkeresésére, a **2019/2020-as tanévre** vonatkozó, a Külső-Pesti Tankerületi Központ módosítási javaslatait is tartalmazó **általános iskolai felvételi körzetek listáját -** véleményezési jogkörében eljárva - a melléklet szerint **támogatja**,

2. felkéri a Polgármestert, hogy az 1. pontban szereplő döntésről a Budapest Főváros Kormányhivatala V. Kerületi Hivatala illetékes Osztályát tájékoztassa.

3. felkéri a polgármestert, hogy évente, - minden év október 15. napjáig - kérjen tájékoztatást a Budapest Pesterzsébet – Klapka téri Református Egyházközségtől a Külső-Pesti Tankerületi Központtal 2018. július 13-án kötött fenntartói megállapodás 2.1. pontjában foglalt 50 %-os felvételi arány teljesüléséről.

4. felkéri a polgármestert, döntéséről tájékoztassa a pesterzsébeti óvodák vezetőit azzal a külön kéréssel, hogy az óvodákban kiemelt figyelmet fordítsanak az iskolai beiratkozás előtt álló szülők tájékoztatására, miszerint a Vörösmarty Mihály Református Általános Iskola a jövőben is köteles a Külső-Pesti Tankerületi Központtal kötött megállapodás alapján felvenni az iskola fenntartó váltás előtti eredeti körzetében élő gyermekek 50 %-kát, azaz a meghatározott mértékig az eredeti, illetve az új körzet szerinti iskola is választható, mint kötelező felvételt biztosító iskola. Egyebekben a szabad iskolaválasztás elve alapján a szülő továbbra is bármely iskolába kérheti gyermeke felvételét.

5. utasítja a polgármestert a szükséges intézkedések megtételére.

Felelős: Szabados Ákos polgármester

Határidő: 2019. február 1.

*(Az általános iskolai körzetek listája a jegyzőkönyvhöz csatolva.)*

***12. napirendi pont:*** Javaslat együttműködési megállapodás megkötésére a Budapest XX. kerület, Zodony utca 2. szám alatti  
Sporttelepen létesítendő öltözőblokk megépítése érdekében

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Somodi Klára: Az Egészségügyi és Sportbizottság támogatja az előterjesztésben szereplő határozati javaslat elfogadását.

Mach Péter: Mióta a hibás elrendezésnek és a beruházásoknak köszönhetően kiderült, hogy csak focira lehet érdemben használni a komplexum ezen részét és új sportág (atlétika, öttusa) nem fog elférni, úgy többen jelezték, köztük Ő is, hogy ebben az esetben az öltözőhelyiségek kérdését szükséges rendezni. Örül annak, hogy eljutottak odáig, hogy valóban az öltözőhelyiségek is sorra kerülhetnek, ez pozitív. Az utolsó pillanatban döntenek valamiről és előre megkötik a kezüket, felteszi a kérdéseit. Hova épül? Mikor lesznek a területen parkolók, hiszen folyamatosan az út mentén a zöldterületen állnak a gépjárművek? Rendezvény esetén ez balesetveszélyes is. Mi a biztosíték arra, hogy ne járjanak úgy, mint a Vízilabda Stadion esetében, amikor súlyos pénzösszegeket bukott el a kerület a terveztetés során? Támogatja a döntést, Az utolsó pillanatban döntenek valamiről és előre „megköti az önkormányzat a kezét”.

Kernné dr. Kulcsár Dóra: Tájékoztatja a jelenlévőket, hogy a pontos elhelyezésről Harót úr tud választ adni. A konstrukció egyébként ugyanabban a formában épül majd, mint a Zodony utcai focipálya. A beruházást magát az MLSZ bonyolítja le, az önkormányzat fizeti az önrészt.

Harót János: Az Magyar Labdarúgó Szövetséggel történt egyeztetést követően két lehetőségük van, mely szerint folytatják a jelenlegi öltözőépület területén a füvespályák felé a bővítést és egybekötik a két öltözőépületet, ami egy komplexumként működik majd. A másik megoldás szerint a jelenlegi műfüves és az edzőfüves pályáknál van akkora terület, ahol elhelyezhető a 26 x 13 méteres nagyságú létesítmény.

Mach Péter: Megjegyzi, hogy a második változatot érti, de az egyes variációnál hol tudnak beállni az autók?

Harót János: A Hungaro-Casing által valamikor használt parkolóba tudnak beállni a szülők és a hozzátartozók. A belső parkolás kialakítása csak abban az esetben maradhat meg, amennyiben az épületet nem a folytatásként építik meg, hanem arrébb helyezik. A közművek kialakítása így pluszköltséggel járna, de ezt nem szeretnék.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 17 igen 0 nem 1 tartózkodással elfogadja azt.

**020/2019. (I. 17.) Ök. sz. határozat**

a Képviselő-testület

úgy dönt, hogy

1. Budapest Főváros XX. kerület Pesterzsébet Önkormányzata kizárólagos tulajdonában lévő Zodony utcai Sporttelep (Budapest XX. kerület, Zodony utca 2. szám, 170187/92 helyrajzi szám alatti ingatlan) területén öltözőblokkot kíván létesíteni kiszolgálóhelyiségekkel a Budapesti Pályafejlesztési Program keretében.
2. előzetes kötelezettséget vállal arra, hogy a Magyar Labdarúgó Szövetség részére a pálya megvalósítása érdekében a beruházás értékének 10%-át, bruttó 16.500.000,- Ft összeget tulajdonosi önrészként biztosítja az Önkormányzat 2019. évi költségvetésében.
3. felkéri a polgármestert, hogy határozat végrehajtása érdekében a szükséges intézkedéseket tegye meg.

Határidő: 2019. december 31.

Felelős: Szabados Ákos polgármester

***13. napirendi pont:*** Bizottságok beszámolói, tagcserék, kérdések, bejelentések, interpellációk

Előadó: Bizottsági elnökök, tanácsnokok, képviselők

Szabados Ákos: Szomorú kötelezettségének tesz eleget. dr. Keserű Éva kedves barátjuk, volt képviselőtársuk 2018. december 9-én 74 évesen elhunyt. Kéri, hogy egyperces néma felállással emlékezzenek meg róla.

*Egyperces néma felállás.*

Szabados Ákos: A baráti beszélgetések során még sokszor fogják felemlegetni személyét dr. Keserű Évának, hiszen nagyon népszerű képviselő volt, aki sokat tett a kerületért. Utolsó pillanatig nagyon aktív barátról és hölgyről beszél, aki a tragédia napján is társasházi közgyűlésen vett részt. Nyugodjék békében.

Mach Péter: Három ügyben szeretne három panaszt benyújtani, egyben pedig elmondja a véleményét. Az Alsó-Vízisport utcában - szeptembertől kezdődően minden hónapban elmondja, - közlekedési káosz van. Az önkormányzat nem nyitja ki a parkolót és vannak olyan esti időpontok, amikor az Alsó-Vízisport utca teljességgel járhatatlan. 50-100 métereket kell visszatolatni a gépjárművekkel. Az egyirányúsítás nyilván nem megoldás, de valamilyen megoldást ki kell találni. Az adott területen a Rendvédelmi Osztály azóta sem büntet, nem nőtt a parkolók száma. Valószínű, hogy 2019. június közepéig a strand átadásáig megoldást kell találni. Nem a vendégek növelik az illegálisan parkolók számát, hanem az ott dolgozó munkások gépjárművei. Az biztos, hogy járhatatlan az út és az étterem vendégeinek parkoló gépjárművei is nehezítik a közlekedést.

A Téglagyár téren újra erősödik az italozás, a lakók az önkormányzat segítségnyújtását kérik a zajongás és a szemetelés megszüntetésére vonatkozóan.

Szót kért még azzal kapcsolatban is, - bár nem vette napirendre a képviselő-testület, - de neki meggyőződése, hogy az önkormányzatnak és általában az önkormányzatoknak… de a XX. kerületnek is példát kell mutatni abban, hogy nem tekinti eldobható emberi erőforrásnak a munkavállalókat és nem élnek vissza a rabszolgatörvény nyújtotta lehetőségekkel.

A polgármesteri hivatalnál foglalkoztatott munkavállalóra vonatkozó külön szabály szerint ugyanis a 2011. évi CXCIX. (199) törvény a közszolgálati tisztviselőkről Kttv. 258. § (7) bekezdése nem zárja ki, tehát lehetővé teszi a polgármesteri hivatal munkavállalóira és az intézmények munkavállalóira is az Mt. 109.§ (2) bekezdésének alkalmazását, mely szerint – a munkavállaló és a munkáltató írásbeli megállapodása alapján – naptári évenként legfeljebb százötven óra rendkívüli munkaidő rendelhető el (önként vállalt túlmunka). A Magyar Köztisztviselők és Közalkalmazottak Szakszervezete (MKKSZ) az állami és az önkormányzati igazgatási szervezetek (hivatalok), költségvetési intézmények, gazdasági és társadalmi szervezetek munkavállalóinak, az ezekről a munkahelyekről munkanélkülivé váltak és nyugdíjasok országos érdekképviseleti és érdekvédelmi szervezetének elnöksége szombati döntése szerint kéri is, - és a mai 9 órás, talán 10 órás sajtótájékoztatóján ezt meg is erősítette, kéri a hivatalokat, hogy amíg nem módosul a törvény – az Mt. vagy maga a Kttv. – addig se használják a hivatalok az Mt. 109. § (2) bekezdését.

Egyrészt kérdezi polgármester urat, hogy ez hány főt érintett a hivatalban és az önkormányzat intézményeiben? Másrészt kéri, hogy ne éljen a hivatal az előbb elmondott lehetőséggel!

Szabados Ákos: Átadja az ülés vezetését Juhász Lajosné alpolgármester asszony részére.

Juhász Lajosné: Az ülés vezetését átveszi. Két perc helyben frakciószünetet rendel el.

***F r a k c i ó s z ü n e t***

Juhász Lajosné: Megadja a szót Völgyesi Krisztián képviselőnek.

Völgyesi Krisztián: Tájékoztatja a Tisztelt képviselőket, hogy Istvánffy András a Szociális Bizottság nem képviselő bizottsági tagja kérésére tagcserét kezdeményez és a jelenlévő Trasciatti Attilát jelöli a Szociális Bizottságba.

Juhász Lajosné: Szavazásra teszi fel Istvánffy András nem képviselői bizottsági tag visszahívását a Szociális Bizottságból, személye helyett nem képviselői bizottsági tagnak Trasciatti Attila megválasztásának elfogadását kéri.

Megállapítja, hogy a jelenlévő 18 képviselő 14 igen 0 nem 0 tartózkodással elfogadja azt.

*(Az ülésteremben jelen vannak, de nem szavaznak Fekete Katalin, Nemes László, Nemesné Németh Judit, Somodi Klára képviselők.)*

**021/2019. (I. 17.) Ök. sz. határozat**

a Képviselő-testület

1./ visszahívja Istvánffy Andrást a Szociális Bizottság nem képviselői  
 tagságából.

2./ megválasztja Trasciatti Attilát a Szociális Bizottság nem képviselői tagjának.

3./ utasítja a polgármestert a szükséges intézkedések megtételére.

Határidő: azonnal

Felelős: Szabados Ákos polgármester

Juhász Lajosné: Az ülés vezetését átadja Kovács Eszter alpolgármester asszonynak.

Kovács Eszter: Az ülés vezetését átveszi. Megadja a szót Szabados Ákos polgármester úrnak.

Szabados Ákos: Tájékoztatja a jelenlévőket arról, hogy ahhoz, hogy Trasciatti Attila teljes jogú tagjává váljon az önkormányzat Szociális Bizottságának, mint leendő nem képviselő tagnak - a jogszabályok szerint a képviselő-testület jelenlétében - esküt kell tennie.

Leveszi az esküt a megválasztott külsős bizottsági tagtól. *(Trasciatti Attila.)*

*Az eskütétel szövege:*

*„Én, ……………………………….. becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; a „Szociális Bizottság nem képviselő tagjaként” tisztségemből eredő feladataimat Budapest Főváros XX. kerület Pesterzsébet fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.*

*(Az eskütevő meggyőződése szerint)*

*Isten engem úgy segéljen!”*

*(Az esküokmány a jegyzőkönyvhöz csatolva.)*

Szabados Ákos: Eredményes munkát kíván a bizottság tagjának.

Kovács Eszter: Megadja a szót Nemes László alpolgármester úr részére.

Nemes László: Kéri a képviselő-testületet, hogy a 15. sorszámmal ellátott „Határozati javaslat a 2018. évi CXVI. törvény alkalmazása ellen” című önálló képviselői indítványról a képviselő-testület döntsön.

Kovács Eszter: Véleménye szerint ez így nem lesz teljesen jó, hiszen arról szavaztak a képviselők az ülés elején, hogy nem veszik napirendre az előterjesztést. Itt most van egy határozati javaslatsor, arról lehet szavazást kérni…

dr. Demjanovich Orsolya: Amit elmondott képviselő úr az egy határozati javaslatsor volt?

Mach Péter: Nem az enyém.

Kovács Eszter: Kéri, hogy tisztázzák ezt, hiszen nem volt az ülésteremben és nem tudja, hogy ezt megelőzően mi hangzott el. Kéri a pontosítást.

Nemes László: Felkéri a Tisztelt levezető elnököt, hogy az írásban kiosztott, 15-ös sorszámmal jelzett előterjesztésről…

*Bekiabálások.*

Nemes László: Felolvassa a következő határozati javaslatot: „Budapest Főváros XX. kerület Pesterzsébet Önkormányzatának Képviselő-testülete:

1. Nem tekinti eldobható emberi erőforrásnak a munkavállalókat, ezért nem ért egyet a 2018. évi CXVI. törvényben megfogalmazott Munka Törvénykönyve módosításokkal, melyek a munkavállalókat hátrányosan érintik.

2. A Polgári Törvénykönyvről szóló 2013. évi V. törvény 3:112. § (3). bekezdése alapján utasítja az általa alapított gazdasági társaság (Integrit- XX. Kft. 1205 Budapest, Jókai Mór utca 89.) vezető tisztségviselőjét, hogy a munkaszervezés során a munkavállalóira vonatkozóan legfeljebb évi 250 óra (kollektív szerződés esetén legfeljebb évi 300 óra) rendkívüli munkaidőt, valamint legfeljebb 12 havi munkaidőkeretet alkalmazzon.

3. Döntésével példát kíván mutatni, ezért felkéri a pesterzsébeti munkáltatókat, hogy ne alkalmazzák a Munka Törvénykönyvének „rabszolgatörvény” néven ismertté vált új módosításait, melyek a munkavállalókat hátrányosan érintik.

Felelős: Szabados Ákos polgármester

Határidő: azonnal”

Bada-Gémesi Emese: Az lenne a kérése – mert amit látnak most a teremben, az sajnos megint a nagypolitika prezentálása helyi szinten – hogy a határozati javaslat második pontjának elfogadásáról külön szavazzanak. Ezt a javaslatot megszavazza és kéri mindenki megértését, de a másik két javaslat már nagypolitika, ezért nem kíván abban részt venni.

Kovács Eszter: Szavazásra teszi fel Nemes László alpolgármester úr által felolvasott 1. határozati javaslat elfogadását… Tessék odafigyelni képviselő úr! Szavazunk. Nem érvényes a szavazás… Nem tudja megállapítani… Megadja a szót dr. Demjanovich Orsolya jegyző asszony részére.

dr. Demjanovich Orsolya: Szeretné elmondani, hogy aki az ülésteremben fizikailag jelen van, az jelenlévő képviselőnek számít. Ez azért fontos, mert a határozatsor elfogadásához egyszerű többség szükséges. Az egyszerű többség pedig akkor van meg, ha a jelenlévő képviselők több mint fele igennel szavaz. Attól, hogy a számítógépes rendszerből kilép a képviselő, még jelenlévőnek minősül.

Kovács Eszter: Megállapítja, hogy a jelenlévő 10 képviselő 9 igen 0 nem 0 tartózkodással elfogadja azt.

*(Az ülésteremben Bada-Gémesi Emese képviselő jelen van, de nem szavaz.)*

Kovács Eszter: Szavazásra teszi fel Nemes László alpolgármester úr által felolvasott határozati javaslat 2. pontjának elfogadását.

Megállapítja, hogy a jelenlévő 10 képviselő 10 igen 0 nem 0 tartózkodással elfogadja azt.

Szavazásra teszi fel Nemes László alpolgármester úr által felolvasott határozati javaslat 3./ pontjának elfogadását.

Megállapítja, hogy a jelenlévő 10 képviselő 9 igen 0 nem 0 tartózkodással elfogadja azt.

*(Az ülésteremben Bada-Gémesi Emese képviselő jelen van, de nem szavaz.)*

**022/2019. (I. 17.) Ök. sz. határozat**

a Képviselő-testület

1. nem tekinti eldobható emberi erőforrásnak a munkavállalókat, ezért nem ért egyet a 2018. évi CXVI. törvényben megfogalmazott Munka Törvénykönyve módosításokkal, melyek a munkavállalókat hátrányosan érintik.

2. a Polgári Törvénykönyvről szóló 2013. évi V. törvény 3:112. § (3). bekezdése alapján utasítja az általa alapított gazdasági társaság (Integrit- XX. Kft. 1205 Budapest, Jókai Mór utca 89.) vezető tisztségviselőjét, hogy a munkaszervezés során a munkavállalóira vonatkozóan legfeljebb évi 250 óra (kollektív szerződés esetén legfeljebb évi 300 óra) rendkívüli munkaidőt, valamint legfeljebb 12 havi munkaidőkeretet alkalmazzon.

3. döntésével példát kíván mutatni, ezért felkéri a pesterzsébeti munkáltatókat, hogy ne alkalmazzák a Munka Törvénykönyvének „rabszolgatörvény” néven ismertté vált új módosításait, melyek a munkavállalókat hátrányosan érintik.

Felelős: Szabados Ákos polgármester

Határidő: azonnal

Mach Péter: Ügyrendi kérdése, hogy ennél a napirendnél is és a másik napirendnél is tett fel kérdést. Egyiknél sem kapott választ. Tisztelettel kéri a Hivatalt, ha nem 15, akkor a 30 napon belül írásban minden kérdésére kapjon választ, ami eddig a napirendek során felmerült.

Kovács Eszter: Megköszöni a részvételt az ülést bezárja.

*/Az ülés 1538-kor ért véget./*

K.m.f.

**Szabados Ákos**  **dr. Demjanovich Orsolya**

polgármester jegyző